«Մենք միասին եղել ենք Հայաստանի ու Եվրասիական տնտեսական միավորման գործընթացի սկզբնաղբյուրում, ու, դառնալով այդ միության անդամ, Հայաստանի տնտեսական վիճակը բարելավելու մեծ սպասումներ ենք ունեցել: Ցավոք, անդամակցությունը համընկավ միջազգային տնտեսական մի շարք այնպիսի գործընթացների հետ, որոնք բացասաբար ազդեցին երկրի տնտեսության վրա, ու Եվրասիական տնտեսական միության հանդեպ մեր քաղաքացիների վերաբերմունքը դեռևս, մեղմ ասած, սպասման փուլում է գտնվում, թեպետ ես համոզված եմ, որ եթե մենք մուտք չգործեինք ԵՏՄ, բացասական միտումներն ավելի շատ էին լինելու»,- հայտարարեց Սարգսյանը: Պետք է խոստովանել, որ վիճակագրական տվյալները վկայում են այն մասին, որ ԵՏՄ-ին անդամագրվելու արդյունքում Հայաստանի քաղաքացիներն օգուտ այնուամենայնիվ ստանում են: Ու խոսքը միայն Ռուսաստան արտագաղթած աշխատավորների մասին չէ: Հայաստանի Ազգային վիճակագրական ծառայությունը հայտնում է, որ Հայաստանից դեպի Ռուսաստան արտահանման ընդհանուր ծավալը 2016 թ. հունվար-հունիս ամիսներին կազմել է 168 մլն. դոլլար, անցյալ տարվա տվյալ ժամանակահատվածի հետ համեմատած ավելանալով 87,4 %-ով: Իսկ Հայաստանի արտաքին առևտրաշրջանառության ողջ ծավալը 2016 թ. հունվար-հունիս ամիսներին կազմել է շուրջ 2,272,5 մլրդ. դոլլար՝ 2,7 %-ով ավելի շատ, քան 2015 թ. նույն ժամանակահատվածում: Արտահանման ծավալը կազմել է 814,9 մլն. դոլլար՝ ավելանալով 16,7 %-ով, իսկ ներկրումը կրճատվել է 3,7 %-ով՝ մինչև 1,457,5 մլրդ դոլլարի: